b'\n_START_ARTICLE_\nPopulacija (biologija)\n_START_PARAGRAPH_\nPopulacija je v biologiji skupina organizmov iste vrste, ki zasedajo nek prostor v nekem \xc4\x8dasu. Populacije organizmov, ki se razmno\xc5\xbeujejo spolno, lahko delimo v manj\xc5\xa1e lokalne populacije ali deme oz. skupine organizmov, ki se med seboj parijo. Dem je najmanj\xc5\xa1a enota za skupino organizmov, sestavljajo jo posamezni osebki. Tako koncept dema kot same populacije nista natan\xc4\x8dno opredeljiva - \xc4\x8dasovne in prostorske meje populacije pogosto ne moremo natan\xc4\x8dno dolo\xc4\x8diti, zato je meja v praksi postavljena arbitrarno glede na namen preu\xc4\x8devanja. Tako lahko opisujemo populacijo \xc5\xbeivalske vrste v nekem habitatu (npr. na enem travniku), naravno definiranem (npr. alpska populacija gamsa), ali umetno omejenem geografskem obmo\xc4\x8dju (npr. populacija divjega petelina v Triglavskem narodnem parku)._NEWLINE_Te\xc5\xbeave nastanejo tudi pri organizmih, ki se razmno\xc5\xbeujejo nespolno s poganjki. Tako je denimo pri travah in glivah v praksi nemogo\xc4\x8de dolo\xc4\x8diti, kje se kon\xc4\x8da en osebek in za\xc4\x8dne drugi. Nadaljnji problem so rastline, ki tvorijo ogromne zdru\xc5\xbebe brez o\xc4\x8ditnih meja, kot so gozdovi pritlikave smreke (Picea glauca), ki pora\xc5\xa1\xc4\x8dajo ozemlje od Nove Fundlandije do Aljaske. Glede na kriterij izmenjave genetskega materiala ne tvorijo enotne populacije, vendar tudi verjetnosti za kri\xc5\xbeanje ni mogo\xc4\x8de izmeriti in dolo\xc4\x8diti o\xc5\xbejih meja. Zadnja bistvena omejitev koncepta populacije je, da opisuje skupino organizmov bolj ali manj lo\xc4\x8deno od okolja in upo\xc5\xa1teva le interakcije, ki so enostavno dolo\xc4\x8dljive, s tem pa zelo poenostavlja dejansko stanje._NEWLINE_Populacija je kljub tem omejitvam pomemben koncept v ekologiji. Odnos populacij do okolja preu\xc4\x8duje posebna veja ekologije, imenovana demekologija (oz. populacijska ekologija), njihovo genetsko sestavo pa populacijska genetika. Eden od osnovnih principov teorije evolucije je, da dejavniki iz okolja in interakcije znotraj populacije delujejo kot selekcijski pritiski na osebke, ki populacijo sestavljajo. Tako se z naravno selekcijo populacije razvijajo. V skrajnem primeru se geografsko lo\xc4\x8dene populacije razvijejo v samostojne vrste, ali izumrejo, v primeru da se ne morejo prilagoditi spremenjenim dejavnikom okolja._NEWLINE_Beseda populacija se pogosto uporablja v o\xc5\xbejem pomenu za skupino ljudi, ki \xc5\xbeivijo v nekem \xc4\x8dasu na nekem prostoru, najve\xc4\x8dkrat znotraj politi\xc4\x8dnih mej (npr. populacija Slovenije, populacija Azije itd.).'